|  |  |  |
| --- | --- | --- |
|  |  |  |

**ΜΝΗΜΟΝΙΟ ΣΥΝΕΡΓΑΣΙΑΣ ΔΗΜΟΥ ΚΟΡΙΝΘΙΩΝ ΜΕ ΤΟ ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ**

**ΓΙΑ ΤΟ**

**ΠΙΛΟΤΙΚΟ ΠΡΟΓΡΑΜΜΑ ΚΥΚΛΩΝ ΜΑΘΗΣΗΣ ΓΙΑ ΟΛΟΥΣ ΚΑΙ ΣΕ ΟΛΗ ΤΗ ΔΙΑΡΚΕΙΑ ΤΗΣ ΖΩΗΣ**

**ΠΡΟΟΙΜΙΟ**

1. **Η αναγκαιότητά του πιλοτικού προγράμματος κύκλων μάθησης για όλους και σε όλη τη διάρκεια της ζωής**

Στην επικράτεια του Δήμου Κορινθίων ενεργοποιείται μεγάλος αριθμός φορέων Διά Βίου Εκπαίδευσης και Μάθησης πέρα από την Τυπική Εκπαίδευση όπως Κέντρα διά Βίου Μάθησης (ΚΔΒΜ), Ινστιτούτα Επαγγελματικής Κατάρτισης (ΙΕΚ), ΚΔΒΜ, Ιδρύματα και Σύλλογοι, Μουσεία κ.ά. Παρόλα αυτά δεν φαίνεται να υπάρχει επαρκής συντονισμός, δικτύωση και στρατηγικός σχεδιασμός σε επίπεδο Πόλης παρά το ότι έχουν υπάρξει αξιόλογες προσπάθειες στην κατεύθυνση αυτή στο πλαίσιο δράσεων του Τμήματος Κοινωνικής και Εκπαιδευτικής του Πανεπιστημίου Πελοποννήσου καθώς και στο πλαίσιο του Δήμου Κορινθίων μετά την ένταξή του στο Παγκόσμιο Δίκτυο της UNESCO των Πόλεων που Μαθαίνουν. **Έτσι, *διαπιστώνεται ένα κενό στο συντονισμό και σχεδιασμό των εκπαιδευτικών, επιμορφωτικών και πολιτιστικών δραστηριοτήτων ώστε να εντάσσονται σε ένα ολοκληρωμένο σχέδιο ανάπτυξης υπηρεσιών και δεξιοτήτων με αντίκτυπο στην ποιότητα ζωής των πολιτών, στη βελτίωση του επιχειρηματικού κλίματος, στον τουρισμό, το περιβάλλον και, γενικότερα, στην κοινωνική συνοχή και βιώσιμη ανάπτυξη του Δήμου.***

**2. Το υπόβαθρο του προτεινόμενου καινοτόμου προγράμματος**

Αξιοποιώντας την ευτυχή συγκυρία και τις εξαιρετικές δυνατότητες που προαναφέρθηκαν, καθώς και το δεδηλωμένο ενδιαφέρον του Δημάρχου και του Πρύτανη, προτείνεται να σχεδιαστεί και να υλοποιηθεί σε πιλοτική βάση ένα καινοτόμο πιλοτικό πρόγραμμα δια βίου μάθησης για την Κόρινθο Πόλη που Μαθαίνει. Ο σχεδιασμός, οργάνωση, συντονισμός και εποπτεία του εγχειρήματος ανατίθεται ***σε Επιτελική Ομάδα Σχεδιασμού και Παρακολούθησης οριζόμενη από κοινού από τον Δήμο Κορινθίων και το Πανεπιστήμιο Πελοποννήσου.***

Η *φιλοσοφία* των μορφωτικών και πολιτιστικών δραστηριοτήτων του εν λόγω προγράμματος συμπλέει και εναρμονίζεται με σύγχρονες αντιλήψεις για το περιεχόμενο, την παιδαγωγική, την διακυβέρνηση και τον ρόλο της μη τυπικής εκπαίδευσης ενηλίκων, η οποία στηρίζεται στις αρχές της ***εθελοντικής συμμετοχής*** και της ***αυτομόρφωσης.*** Το προτεινόμενο σχέδιο βρίσκεται στον αντίποδα του υπάρχοντος συστήματος εκπαίδευσης ενηλίκων/ΔΒΜ στην Ελλάδα. Η παιδαγωγική του φιλοσοφία αποτελεί έκφραση της αντίληψης που θεωρεί την ελεύθερη, αυτοδιαχειριζόμενη και συμμετοχική μάθηση στους φορείς της κοινωνίας πολιτών προϋπόθεση συλλογικής μόρφωσης και δράσης. ***Αφορά στη μόρφωση που συμβάλλει στην ανάπτυξη δημοκρατικών συλλογικοτήτων, οι οποίες χρησιμοποιούν τον ορθολογικό διάλογο ως μέσο ανάλυσης και επικοινωνίας, ενδυναμώνει τις μορφωτικά αδύνατες ομάδες των πολιτών και καθιστά πιο ευέλικτη και αποτελεσματική τη λειτουργία τους.*** Αξιοποιεί και ενσωματώνει στο σχεδιασμό του:

α) την επιστημονική γνώση του σχετικού πανεπιστημιακού τμήματος καθώς και άλλων τμημάτων και σχολών του Πανεπιστημίου Πελοποννήσου,

β) την εμπειρία και παράδοση της Λαϊκής Επιμόρφωσης (folkbildning) της Σουηδίας η οποία διεθνώς προβάλλεται συχνά ως πρότυπο για τη ευρεία και ελεύθερη συμμετοχή των ενηλίκων σε δραστηριότητες εκπαίδευσης και κατάρτισης,

γ) τη διασύνδεση με το υψηλού κύρους Ινστιτούτο Δια Βίου Μάθησης της UNESCO,

δ) τη συμμετοχή στο Παγκόσμιο Δίκτυο Learning Cities και τη συνεργασία με άλλες πόλεις-μέλη του Δικτύου (ελληνικές όπως η Λάρισα καθώς και πόλεις στο εξωτερικό όπως η Andong στη Νότια Κορέα).

***Με όσα προαναφέρθηκαν διασφαλίζεται μέσω της Επιτελικής Ομάδας Σχεδιασμού και Παρακολούθησης, η ποιότητα του καινοτόμου πιλοτικού προγράμματος δια βίου μάθησης για την Κόρινθο Πόλη που Μαθαίνει, από το στάδιο του σχεδιασμού έως την αξιολόγησή του.***

**3. Η επιτελική Ομάδα Σχεδιασμού και Παρακολούθησης**

* ***Δήμος Κορινθίων σε συνεργασία με το Πανεπιστήμιο Πελοποννήσου εκδηλώνουν τη διάθεσή τους να συνεργαστούν με στόχο τον σχεδιασμό και την υλοποίηση ενός πρωτοποριακού προγράμματος Δια Βίου Μάθησης για τους ενήλικους δημότες.*** Με όπλο τη γνώση, που αποκτάται μέσα από συλλογικές και δημοκρατικές μορφές επικοινωνίας και μάθησης (αυτομόρφωσης), δημιουργούνται οι καλύτερες προϋποθέσεις για προσωπική εξέλιξη και κοινωνική ευημερία.

Το υπό διαμόρφωση πρόγραμμα θα θέσει στόχους ρεαλιστικούς και εφικτούς οι οποίοι στηρίζονται στις μορφωτικές ανάγκες της Κορίνθου – Πόλης/Δήμου που μαθαίνει. ***Κανένα σχέδιο αυτής της μορφής και περιεχομένου, όσο φιλόδοξο κι αν είναι, δεν έχει μέλλον αν δεν κερδίσει την εμπιστοσύνη αυτών στους οποίους απευθύνεται και δεν στηριχθεί στην ενεργό συμμετοχή τους****.*

Την ευθύνη του στρατηγικού σχεδιασμού του προγράμματος εκπαίδευσης, επιμόρφωσης και κατάρτισης, την επιστημονική/παιδαγωγική διαμόρφωση των εκπαιδευτικών και άλλων μορφωτικών δραστηριοτήτων καθώς και την επιλογή, παιδαγωγική προετοιμασία των εκπαιδευτών/επιμορφωτών/συντονιστών και την διασφάλιση της ποιότητας του προγράμματος δια βίου μάθησης, θα επιφορτιστεί ***Επιτελική Ομάδα******Σχεδιασμού και Παρακολούθησης.* *Τα μέλη της* Επιτελικής Ομάδας** **Σχεδιασμού και Παρακολούθησης *προτείνονται, εγκρίνονται και επιλέγονται κοινή συναινέσει από το Δήμο Κορινθίων και το Πανεπιστήμιο Πελοποννήσου.***

***Επιδίωξη είναι η δημιουργία μιας καινοτόμου δομής δια βίου μάθησης, με σχετική αυτονομία και ευελιξία, που θα στηρίζεται στην επιστημονική έρευνα και στην «δοκιμασμένη εμπειρία», θα ανταποκρίνεται στις μαθησιακές ανάγκες των συμμετεχόντων, και θα υπηρετεί την κοινωνική πρόοδο κι ευημερία.***

Κάθε πρωτοβουλία και ενέργεια του προγράμματος δια βίου μάθησης θα είναι αποτέλεσμα βαθιάς διαβούλευσης με την τοπική κοινωνία πολιτών του Δήμου υπό τον συντονισμό της *της* Επιτελικής Ομάδας Σχεδιασμού και Παρακολούθησης.

**Άρθρο 1: ΤΑ ΜΕΛΗ ΤΗΣ ΕΠΙΤΕΛΙΚΗΣ ΟΜΑΔΑΣ**

**Ως μέλη της επιτελικής ομάδας** σχεδιασμού, υλοποίησης, παρακολούθησης και αξιολόγησης του επιτελούμενου έργου προτείνονται:

Δήμαρχος Κορινθίων (Βασίλης Νανόπουλος), Σύμβουλος Δημάρχου για τις Πόλεις που Μαθαίνουν (Γιώργος Μπαγάκης), Υπεύθυνη Αντιδήμαρχος (Μαρίνα Ραντίτσα), Υπεύθυνη Τοπικής Ανάπτυξης του Δήμου Κορινθίων (Γαρυφαλιά Χριστοπούλου), Πρύτανης Πανεπιστημίου Πελοποννήσου (Αθανάσιος Κατσής), Μέλος του Συμβουλίου Διοίκησης του Πανεπιστημίου Πελοποννήσου εξειδικευμένο στη Διά Βίου Μάθηση (Πέτρος Γουγουλάκης), Πρόεδρος του Τμήματος Κοινωνικής και Εκπαιδευτικής Πολιτικής

**Άρθρο 2: ΕΞΩΤΕΡΙΚΟΙ ΣΥΜΒΟΥΛΟΙ**

Προτεινόμενοι εξωτερικοί σύμβουλοι με τους οποίους υπάρχει ήδη συνεργασία:

Μαρία Καπνιάρη,Υπεύθυνη Έργου για την Εφαρμογή της Ευρωπαϊκής Ατζέντας για την Εκπαίδευση Ενηλίκων (Ευρωπαϊκό Θεματολόγιο)

Eιδικοί και εμπειρογνώμονες της Δια Βίου Μάθησης για την Τοπική Ανάπτυξη: Kenneth Abrahamsson, Ομότιμος Καθηγητής (Σουηδία), συνεργάτης του Καθηγητή Πέτρου Γουγουλάκη, Δημήτρης Βεργίδης, Ομότιμος Καθηγητής Πανεπιστημίου Πατρών, Sturla Bjerkaker**,** Γενικός Γραμματέας της Νορβηγικής Ένωσης για την Εκπαίδευση Ενηλίκων και  Διευθυντής της Σκανδιναβικής Λαϊκής Ακαδημίας του Συμβουλίου των χωρών του Βορρά, συνεργάτης του Καθηγητή Πέτρου Γουγουλάκη, Δημήτρης Δεληγιάννης, Αντιδήμαρχος του Δήμου Λαρισαίων με οκταετή πείρα στο Παγκόσμιο Δίκτυο της UNESCO των Πόλεων που Μαθαίνουν, Γιώργος Κουλαουζίδης, Επίκουρος Καθηγητής Ελληνικού Ανοιχτού Πανεπιστημίου και πρώην Γενικός Γραμματέας της Θέρμης Πόλης που Μαθαίνει, Κωνσταντίνος Παγκράτης πρώην στέλεχος του Ινστιτούτου Διά Βίου Μάθησης της UNESCO.

**Άρθρο 3: ΣΥΜΒΟΥΛΕΥΤΙΚΟ ΔΙΚΤΥΟ ΕΚΠΡΟΣΩΠΩΝ ΦΟΡΕΩΝ ΠΟΥ ΠΑΡΕΧΟΥΝ ΔΙΑ ΒΙΟΥ ΜΑΘΗΣΗ ΣΤΗΝ ΕΠΙΚΡΑΤΕΙΑ ΤΟΥ ΔΗΜΟΥ ΚΟΡΙΝΘΙΩΝ**

Το Συμβουλευτικό Δίκτυο, αποτελείται από εκπροσώπους φορέων δια βίου μάθησης του Δήμου, συνεδριάζει τουλάχιστον τρεις φορές κατά τη διάρκεια του ακαδημαϊκό έτους και συμβάλλει επικοδομητικά στη διαμόρφωση και υλοποίηση των δράσεων του εν λόγω προγράμματος δια βίου μάθησης.

**Άρθρο 4. ΔΙΑΡΚΕΙΑ ΚΑΙ ΕΡΓΑ ΠΙΛΟΤΙΚΗΣ ΦΑΣΗΣ ΤΟΥ ΠΡΟΓΡΑΜΜΑΤΟΣ - ΣΕΠΤΕΜΒΡΙΟΣ 2023- ΜΑΪΟΣ 2024**

Την πρώτη περίοδο της πιλοτικής φάσης (Σεπτέμβριος 2023- Μάϊος 2024)

θα πρέπει να πραγματοποιηθούν:

* Συναντήσεις γνωριμίας και ενημέρωσης με φορείς του Δήμου, πολιτιστικούς φορείς και λοιπές συλλογικότητες που αφορούν τη διά βίου μάθηση
* Συστηματική, επιστημονική καταγραφή μορφωτικών αναγκών και ενδεχόμενης συνεργασίας στη βάση της φιλοσοφίας του εγχειρήματος.
* Ολιστικός σχεδιασμός δια βίου μάθησης λαμβάνοντας υπόψη τις υπάρχουσες δομές στο Δήμο Κορινθίων, οι οποίες παρέχουν διά βίου μάθηση είτε με τη μορφή εκπαίδευσης ενηλίκων (όπως τα ΙΕΚ, ΚΔΒΜ) είτε με άτυπες μορφές μάθησης (όπως πολιτιστικοί σύλλογοι, ιδρύματα).
* Στο πλαίσιο αυτό θα πρέπει να ληφθούν σοβαρά υπόψη όλες οι μορφές δια βίου μάθησης που ήδη παρέχονται στο Δήμο Κορινθίων

**Άρθρο 5. ΕΝΔΕΙΚΤΙΚΕΣ ΓΝΩΣΤΙΚΕΣ ΠΕΡΙΟΧΕΣ ΕΠΙΜΟΡΦΩΣΗΣ ΚΑΙ ΟΜΑΔΕΣ ΩΦΕΛΟΥΜΕΝΩΝ**

* Κατάλληλη προετοιμασία (επιμόρφωση και κατάρτιση) όλων όσων αναλαμβάνουν καθήκοντα εκπαιδευτών ή συντονιστών μορφωτικών ομάδων στο πλαίσιο του προγράμματος
* Παιδαγωγική υποστήριξη και συμβουλευτική στους πολιτιστικούς και άλλους συλλογικούς φορείς του Δήμου
* Ύστερα από διερεύνηση και καταγραφή εκπαιδευτικών/μορφωτικών αναγκών διαφόρων ομάδων του πληθυσμού, με προτεραιότητα σε ευάλωτες ομάδες (άνεργοι, άτομα με ειδικές ανάγκες, ρομά), κατοίκους σε απομακρυσμένες κοινότητες και άτομα Τρίτης Ηλικίας, θα σχεδιαστούν κατάλληλες μορφωτικές δραστηριότητες εφόσον αυτές δεν υλοποιούνται ήδη στον Δήμο Κορινθίων. Αυτές μπορεί να είναι:
* ***Κύκλοι μάθησης σε διάφορους μαθησιακούς τομείς,*** όπως νέες τεχνολογίες/χρήση ηλεκτρονικών υπολογιστών, ελληνική γλώσσα (γραφή και ανάγνωση), ξένες γλώσσες (κυρίως αγγλικά), ιστορία, φιλοσοφία, ψυχολογία, κοινωνικά θέματα (π.χ. γονείς και σχολείο, βιώσιμη ανάπτυξη, υγιεινή διατροφή κλπ.)
* ***Διαλέξεις για διάφορα θέματα***– επιστημονικά, λογοτεχνικά, πολιτιστικά, πολιτικά, οικονομικά κλπ.
* ***Δημιουργία ομάδων χειροτεχνικών και καλλιτεχνικών δραστηριοτήτων*** (π.χ. θεατρική ομάδα, χορωδία, εκμάθηση μουσικής, εργαστήριο ζωγραφικής, κηπουρική κλπ.)

**Άρθρο 6. ΠΡΩΤΑ ΒΗΜΑΤΑ ΑΜΕΣΩΣ ΜΕΤΑ ΤΗΝ ΕΓΚΡΙΣΗ ΤΟΥ ΠΡΟΓΡΑΜΜΑΤΟΣ**

α. ***Διερεύνηση των φορέων που παρέχουν διά βίου μάθηση στο Δήμο Κορινθίων***(δημόσιων, ιδιωτικών, δημοτικών, μη κερδοσκοπικών, συλλόγων, ιδρυμάτων, εθελοντικών ομάδων)

β. ***Καταγραφή αναγκών διαφορετικών ομάδων του πληθυσμού***(με έμφαση στους νέους, άνεργους, άτομα Τρίτης Ηλικίας, απομακρυσμένων περιοχών) για τη διά βίου μάθηση στο Δήμο Κορινθίων

**Άρθρο 7. ΔΙΑΣΦΑΛΙΣΗ ΤΗΣ ΠΟΙΟΤΗΤΑΣ ΤΟΥ ΠΡΟΓΡΑΜΜΑΤΟΣ**

Για τη διασφάλιση της ποιότητας του προγράμματος θα υπάρχουν τόσο διαδικασίες συνεχούς αυτό-αξιολόγησης καθώς και διαδικασίες εξωτερικής αξιολόγησης των δράσεων του προγράμματος

**Άρθρο 8. ΤΡΟΠΟΙ ΧΡΗΜΑΤΟΔΟΤΗΣΗΣ**

Για την έναρξη του προγράμματος θα υπάρξει οικονομική στήριξη από πόρους του Δήμου Κορινθίων και του Πανεπιστημίου Πελοποννήσου 15.000 ευρώ συνολικά. Σταδιακά όμως θα αναζητηθούν κονδύλια από το ΕΣΠΑ, τη Γενική Γραμματεία Επαγγελματικής Εκπαίδευσης Κατάρτισης Διά Βίου Μάθησης και Νεολαίας, το Ταμείο Ανθεκτικότητας όπως και από την UNESCO και από επωφελούμενους φορείς και άτομα στην περιοχή του Δήμου Κορινθίων.

**Άρθρο 9. ΔΙΑΧΕΙΡΙΣΗ**

Η διαχείριση των αρχικών κονδυλίων θα γίνει από τον Ειδικό Λογαριασμό Κονδυλίων Έρευνας (ΕΛΚΕ) του Πανεπιστημίου Πελοποννήσου. Στη συνέχεια με απόφαση της επιτελικής ομάδας θα προσδιοριστεί ο τρόπος διαχείρισης πόρων που θα διατεθούν από άλλους χρηματοδοτικούς φορείς.

**Άρθρο 10. ΚΑΙΝΟΤΟΜΙΑ ΤΟΥ ΠΡΟΓΡΑΜΜΑΤΟΣ**

Αναφορικά με την καινοτομία που κομίζει το συγκεκριμένο πρόγραμμα μπορούν να αναφερθούν τα ακόλουθα:

1. Oλιστική προσέγγιση για τη διά βίου μάθηση της Κορίνθου με στρατηγικό σχεδιασμό, την ενεργό συμμετοχή των φορέων και των πολιτών στον σχεδιασμό και στην υλοποίηση της διά βίου μάθησης στο Δήμο Κορινθίων.

2. Σημαντική καινοτομία αποτελεί επίσης -αν και αυτό θα έπρεπε να είναι προφανές- η ισχυρότερη σύνδεση, ενεργοποίηση και η αξιοποίηση του πανεπιστημίου (τεχνογνωσία, έρευνα) στην πόλη που το φιλοξενεί.

3. Η εμπλοκή του Παγκοσμίου Δικτύου των Πόλεων που Μαθαίνουν της UNESCO, στο οποίο η Κόρινθος είναι ενταγμένη καθώς και η συνεπαγόμενη εμπλοκή του υψηλού κύρους και καθ’ ύλην αρμόδιου Ινστιτούτου Διά Βίου Μάθησης της UNESCO, το οποίο εμπράκτως έχει ήδη υποστηρίξει καθοριστικά δράσεις της Κορίνθου σχετικές με τη διά βίου μάθηση, προσδίδει μια ιδιαίτερα σημαντική προστιθέμενη αξία στο εγχείρημα του προγράμματος αυτού.

**Άρθρο 11. ΟΦΕΛΗ ΤΩΝ ΕΠΙΤΕΛΙΚΩΝ ΦΟΡΕΩΝ ΤΟΥ ΠΡΟΓΡΑΜΜΑΤΟΣ**

1. Ο Δήμος Κορινθίων θα έχει τη δυνατότητα ***να βελτιώσει, να εμπλουτίσει, να συντονίσει και να προσανατολίσει στρατηγικά καλύτερα την παρεχόμενη διά βίου μάθηση στην Κόρινθο*** ώστε να συμβάλει καθοριστικά **στην ανάπτυξη της πόλης και στην ευημερία των πολιτών της**

2. ***Το Πανεπιστήμιο αξιοποιεί τον ζωτικό χώρο της πόλης που το φιλοξενεί******χρησιμοποιώντας την τεχνογνωσία του (εκπαίδευση, έρευνα) σε ένα προνομιακό του πεδίο (τη διά βίου μάθηση),******στο οποίο διαθέτει την απαιτούμενη εξειδίκευση***μέσω, κυρίως, του Τμήματος Κοινωνικής και Εκπαιδευτικής Πολιτικής που έχει έδρα του την Κόρινθο.

**Άρθρο 12. ΠΡΟΟΠΤΙΚΗ ΤΟΥ ΠΡΟΓΡΑΜΜΑΤΟΣ**

Η αποκεντρωμένη προσέγγιση της διά βίου μάθησης σε επίπεδο Πόλης που Μαθαίνει, συνδυασμένη με την αξιοποίηση του τοπικού πανεπιστημίου μπορεί να αποτελέσει **μοντέλο/πιλότο βέλτιστης αξιοποίησης μορφωτικών δραστηριοτήτων που προάγουν τη δια βίου μάθηση και για άλλες πόλεις της Πελοποννήσου και ενδεχομένως άλλων περιοχών στον Ελλαδικό χώρο.**